b'\n_START_ARTICLE_\nOravi\xc8\x9ba\n_START_SECTION_\nA\xc8\x99ezare geografic\xc4\x83\n_START_PARAGRAPH_\nA\xc8\x99ezarea Oravi\xc8\x9bei la \xc3\xaentret\xc4\x83ierea drumurilor Re\xc8\x99i\xc8\x9ba-Anina, Moldova-Bozovici \xc8\x99i la \xc3\xaembinarea \xc8\x99esului cu dealul, cunoa\xc8\x99te o not\xc4\x83 specific\xc4\x83 de dezvoltare al c\xc4\x83rei timbru este reliefat r\xc3\xa2nd pe r\xc3\xa2nd at\xc3\xa2t de peisajul patriarhal c\xc3\xa2t \xc8\x99i de cel urbanistic, c\xc4\x83ci pe l\xc3\xa2ng\xc4\x83 frumuse\xc8\x9bea natural\xc4\x83 a locurilor \xc3\xaemprejmuitoare, trebuie amintit faptul c\xc4\x83 aceast\xc4\x83 a\xc8\x99ezare omeneasc\xc4\x83 se remarca de la primele ei \xc3\xaenceputuri ca un centru industrial. Ora\xc8\x99ul se afl\xc4\x83 \xc3\xaen apropierea paralelei 45. Este \xc3\xaenconjurat de dealuri ca T\xc3\xa2lva Mare, T\xc3\xa2lva Mic\xc4\x83, Colilia, Prisaca, Dealul Mare, Lup, Rol, Marila, de o \xc3\xaen\xc4\x83l\xc8\x9bime mai mic\xc4\x83, relieful \xc3\xaenalt fiind reprezentat de Mun\xc8\x9bii Aninei. Situ\xc3\xa2ndu-se \xc3\xaen sud-vestul \xc8\x9b\xc4\x83rii, Oravi\xc8\x9ba se bucur\xc4\x83 de influen\xc8\x9ba climei mediteraneene. Aici iernile sunt mai bl\xc3\xa2nde, prim\xc4\x83verile mai timpurii, verile mai lungi, toamnele mai pl\xc4\x83cute. Totu\xc8\x99i \xc3\xaen anumite perioade ale anului, se face sim\xc8\x9bit v\xc3\xa2ntul \xe2\x80\x9eCo\xc8\x99ava\xe2\x80\x9d care uneori ajunge \xc8\x99i la 140\xc2\xa0km/h. Varietatea reliefului \xc8\x99i o clim\xc4\x83 bl\xc3\xa2nd\xc4\x83 condi\xc8\x9bioneaz\xc4\x83 o vegeta\xc8\x9bie specific\xc4\x83 acestei regiuni. De aceea unele specii rare ale florei \xc8\x99i vegeta\xc8\x9biei din Rezerva\xc8\x9bia natural\xc4\x83 Oravi\xc8\x9ba-Ciclova sunt protejate prin lege \xc3\xaenc\xc4\x83 din secolul trecut. Asemenea specii rare cresc \xc8\x99i \xc3\xaen parcul natural din milocul ora\xc8\x99ului, precum \xc8\x99i \xc3\xaen Gr\xc4\x83dina de Tir, care \xc3\xaenc\xc4\x83 mai are aspectul unei gr\xc4\x83dini botanice, prin varietatea speciilor de arbori. Aici se g\xc4\x83sesc: \xe2\x80\x9earborele pagodelor, castanul comestibil, variet\xc4\x83\xc8\x9bi de stejar \xc8\x99i pin, maclura originar\xc4\x83 din preeria american\xc4\x83, smochinul, magnolia, arborele-mamut originar din California, abanosul, rarit\xc4\x83\xc8\x9bi de tisa, tuia, alunul turcesc...._NEWLINE_Pozi\xc8\x9bia \xc3\xaenc\xc3\xa2nt\xc4\x83toare a Oravi\xc8\x9bei cu p\xc4\x83duri bogate, cu st\xc3\xa2nci ple\xc8\x99uve, cu ape limpezi, l-a determinat pe Iosif Vulcan s\xc4\x83-i c\xc3\xa2nte frumuse\xc8\x9bea \xc3\xaen versurile publicate \xc3\xaen Familia (revist\xc4\x83) nr. 38 din 11 octombrie 1874\n_START_SECTION_\nIstoric\n_START_PARAGRAPH_\nPrima atestare documentar\xc4\x83 cu actualul nume este din 1697 \xc3\xaen Conscriptia lui Marsigli. Urme de locuire se g\xc4\x83sesc \xc3\xaens\xc4\x83 \xc3\xaencep\xc3\xa2nd cu perioada neolitic\xc4\x83, continu\xc3\xa2nd cu perioada daco-roman\xc4\x83, c\xc3\xa2nd \xc3\xaen zon\xc4\x83 au existat exploat\xc4\x83ri miniere, \xc8\x99i pe toat\xc4\x83 perioada evului mediu fiind suficiente m\xc4\x83rturii asupra unei a\xc8\x99ez\xc4\x83ri cu diferite nume Arva, Haram, Chery sau Orovcakk._NEWLINE_Primele \xc3\xaenceputuri ale acestei localit\xc4\x83\xc8\x9bi sunt conjugate cu tendin\xc8\x9bele de dezvoltare a mineritului \xc3\xaenc\xc4\x83 din vremea romanilor. \xc3\x8en Istoria rom\xc3\xa2nilor din cele mai vechi timpuri \xc8\x99i p\xc3\xa2n\xc4\x83 ast\xc4\x83zi, se men\xc8\x9bioneaz\xc4\x83: \xe2\x80\x9e\xc3\x8en Mun\xc8\x9bii Apuseni, erau opt centre de exploatare a aurului cele mai \xc3\xaensemnate din toat\xc4\x83 Dacia... alte dou\xc4\x83 \xc3\xaen Banat la Sasca \xc8\x99i Moldova.", iar profesorul universitar Victor Stanciu aminte\xc8\x99te Oravi\xc8\x9ba printre localit\xc4\x83\xc8\x9bile din care romanii exploatau aurul._NEWLINE_Un alt argument privind vechimea Oravi\xc8\x9bei este \xc8\x99i numele de origine veche slav\xc4\x83: \xe2\x80\x9ePentru sus\xc8\x9binerea acestei dovezi se poate aminti c\xc4\x83 \xc3\xaen jude\xc8\x9bul Arva \xc3\xaen Slovacia exist\xc4\x83 un r\xc3\xa2u \xc8\x99i o cetate cu numele Orava a c\xc4\x83rei form\xc4\x83 diminutiv\xc4\x83 este Oravi\xc8\x9ba. Tot \xc3\xaen acest jude\xc8\x9b sunt r\xc3\xa2uri \xc8\x99i localit\xc4\x83\xc8\x9bi cu aceea\xc8\x99i numire ca \xc8\x99i \xc3\xaen Bosnia, care numire corespunde cuv\xc3\xa2ntului slav \xe2\x80\x9eora", "diosd" (\xc3\xaen lb.maghiar\xc4\x83)". Acest termen \xc3\xaen limba rom\xc3\xa2n\xc4\x83 se traduce \xe2\x80\x9enucet", \xe2\x80\x9edumbrav\xc4\x83 cu nuci". Probabil c\xc4\x83 denumirea ora\xc8\x99ului a fost influen\xc8\x9bat\xc4\x83 \xc8\x99i de clima mai dulce din vestul \xc8\x9b\xc4\x83rii, care permite cre\xc8\x99terea nucilor \xc8\x99i a liliacului ce se g\xc4\x83sesc din abunden\xc8\x9b\xc4\x83 aici._NEWLINE_Oravi\xc8\x9ba s-a format prin unirea Oravi\xc8\x9bei Montane cu Oravi\xc8\x9ba Rom\xc3\xa2n\xc4\x83. \xc3\x8en perioada interbelic\xc4\x83, Oravi\xc8\x9ba a fost re\xc8\x99edin\xc8\x9ba jude\xc8\x9bului Cara\xc8\x99.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Oravi\xc8\x9ba se ridic\xc4\x83 la 11.382 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 12.858\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (84,46%), cu o minoritate de romi (2,35%). Pentru 10,69% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (78,6%), dar exist\xc4\x83 \xc8\x99i minorit\xc4\x83\xc8\x9bi de romano-catolici (3,58%), penticostali (2,5%) \xc8\x99i bapti\xc8\x99ti (1,97%). Pentru 10,8% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Oravi\xc8\x9ba - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nStem\xc4\x83\n_START_PARAGRAPH_\nStema ora\xc8\x99ului Oravi\xc8\x9ba se compune dintr-un scut triunghiular cu marginile rotunjite, t\xc4\x83iat. \xc3\x8en c\xc3\xa2mpul superior, de argint, se afl\xc4\x83 o cortin\xc4\x83 ro\xc8\x99ie, pe care bro\xc8\x99eaz\xc4\x83 dou\xc4\x83 m\xc4\x83\xc8\x99ti acolate, de teatru, reprezent\xc3\xa2nd simbolic tragedia \xc8\x99i comedia, ambele de argint. \xc3\x8en v\xc3\xa2rful scutului, pe fond albastru, bro\xc8\x99eaz\xc4\x83 o teras\xc4\x83 verde, pe care se afl\xc4\x83 un viaduct de cale ferat\xc4\x83, de argint. Scutul este timbrat de o coroan\xc4\x83 mural\xc4\x83 de argint cu trei turnuri crenelate.\n_START_SECTION_\nSemnifica\xc8\x9biile elementelor \xc3\xaensumate\n_START_PARAGRAPH_\nCele dou\xc4\x83 m\xc4\x83\xc8\x99ti \xc8\x99i cortina amintesc de activitatea teatral\xc4\x83 tradi\xc8\x9bional\xc4\x83, \xc3\xaen aceast\xc4\x83 localitate afl\xc3\xa2ndu-se Teatrul "Mihai Eminescu", cel mai vechi teatru din Banat, construit \xc3\xaen anul 1817 \xc8\x99i care ast\xc4\x83zi ad\xc4\x83poste\xc8\x99te Muzeul Culturii C\xc4\x83r\xc4\x83\xc8\x99ene. Viaductul de cale ferat\xc4\x83 este un element de arhitectur\xc4\x83 specific acestor locuri. Terasa curbat\xc4\x83 arat\xc4\x83 prezen\xc8\x9ba unui relief colinar, localitatea afl\xc3\xa2ndu-se la poalele Mun\xc8\x9bilor Aninei. Coroana mural\xc4\x83 cu trei turnuri crenelate semnific\xc4\x83 faptul ca localitatea are rangul de ora\xc8\x99.\n_START_SECTION_\nEconomie\n_START_PARAGRAPH_\nCum s-a ar\xc4\x83tat mai \xc3\xaenainte, \xc3\xaenc\xc4\x83 de la primele ei \xc3\xaenceputuri, Oravi\xc8\x9ba s-a afirmat ca un centru industrial. \xc3\x8en afar\xc4\x83 de aur, ca bog\xc4\x83\xc8\x9bie a subsolului acestui ora\xc8\x99, a fost arama. Minele de aram\xc4\x83 din Oravi\xc8\x9ba \xc8\x99i Ciclova Montan\xc4\x83 au fost exploatate \xc3\xaen timpul st\xc4\x83p\xc3\xa2nirii turce\xc8\x99ti c\xc3\xa2t \xc8\x99i \xc3\xaen timpul st\xc4\x83p\xc3\xa2nirii austriece. \xc3\x8en anul 1717, dup\xc4\x83 victoria prin\xc8\x9bului Eugen de Savoya, Banatul care \xc3\xaen 1522 fusese ocupat de turci \xc3\xaen urma c\xc4\x83derii Timi\xc8\x99oarei, trece sub st\xc4\x83p\xc3\xa2nire austriac\xc4\x83. \xc3\x8emp\xc4\x83ratul Carol al VI-lea \xc8\x99i mai t\xc3\xa2rziu fiica sa Maria Therezia dau privilegii care atrag speciali\xc8\x99tii mineri din toate provinciile Austriei \xc3\xaen \xc8\x9binutul montanistic al c\xc4\x83rui centru era Oravi\xc8\x9ba. Primii coloni\xc8\x99ti au locuit \xc3\xaen comuna vecin\xc4\x83 Ciclova, fiindc\xc4\x83 aceasta, \xc3\xaen urma recens\xc4\x83m\xc3\xa2ntului din 1717, avea 166 de case, \xc3\xaen timp ce Oravi\xc8\x9ba avea doar 77 de case. Abia in 1720, curtea imperial\xc4\x83 din Viena aprob\xc4\x83 spesele ca s\xc4\x83 se cl\xc4\x83deasc\xc4\x83 \xc3\xaen Oravi\xc8\x9ba locuin\xc8\x9be pentru coloni\xc8\x99ti. Exploatarea minelor a trecut \xc3\xaen anul 1742 \xc3\xaen grija unor coopera\xc8\x9bii miniere care au dob\xc3\xa2ndit dreptul de a se administra independent. Fr.Griselini \xc3\xaen "Istoria Banatului Timi\xc8\x99an", men\xc8\x9bioneaz\xc4\x83 c\xc4\x83 aceste asocia\xc8\x9bii \xc3\xae\xc8\x99i duceau minereurile la Oravi\xc8\x9ba unde se executau lucr\xc4\x83rile de fabricare a aramei \xc8\x99i c\xc4\x83 in districtul acesta se produceau \xc3\xaentr-un an 2000-3000 de m\xc4\x83ji de aram\xc4\x83 (maj\xc4\x83-veche unitate de m\xc4\x83sur\xc4\x83 pentru greut\xc4\x83\xc8\x9bi, variind dup\xc4\x83 epoci \xc8\x99i regiuni \xc3\xaentre 50 de kg. \xc8\x99i 100 de ocale, conform "Dic\xc8\x9bionarului explicativ al limbii rom\xc3\xa2ne"), pe l\xc3\xa2ng\xc4\x83 ce se trimitea \xc3\xaen Austria pentru separarea argintului, c\xc3\xa2nd argintul era \xc3\xaen cantit\xc4\x83\xc8\x9bi suficiente. Lucr\xc4\x83rile "de fabrica\xc8\x9biune a aramei p\xc3\xa2n\xc4\x83 ce acest metal devine ca marf\xc4\x83 pentru comer\xc8\x9b se fac \xc3\xaen uzinele din Oravi\xc8\x9ba, unde asocia\xc8\x9biunile \xc3\xae\xc8\x99i duc minereurile lor" . _NEWLINE_Se vorbea despre pustiirea turceasc\xc4\x83 din 1737-1739, c\xc3\xa2nd \xc3\xaen urma unui r\xc4\x83zboi cu turcii, prin pacea de la Belgrad din 1739, Austria pierde Banatul S\xc3\xa2rbesc \xc8\x99i Banatul Craiovei. "Popula\xc8\x9biunea fu apucat\xc4\x83 de groaz\xc4\x83 \xc8\x99i mul\xc8\x9bi coloni\xc8\x99ti adu\xc8\x99i o luar\xc4\x83 la fug\xc4\x83, iar \xc3\xaentreprinderile industriale \xc3\xaencepute sub Mercy \xc3\xaencepur\xc4\x83 a stagna \xc8\x99i a se dizolva" . Nu trebuie s\xc4\x83 se \xc3\xaen\xc8\x9beleag\xc4\x83 c\xc4\x83 prin coloniz\xc4\x83rile f\xc4\x83cute \xc3\xaen Banat sau datorit\xc4\x83 unor anumite \xc3\xaemprejur\xc4\x83ri istorice, s-a ajuns la depopularizarea acestei p\xc4\x83r\xc8\x9bi a \xc8\x9b\xc4\x83rii.\xc3\x8en realitate, popula\xc8\x9bia b\xc4\x83\xc8\x99tina\xc8\x99\xc4\x83 a continuat s\xc4\x83 existe, fapt pe care \xc3\xael argumenteaz\xc4\x83 \xc8\x99i conferen\xc8\x9biarul Aurel \xc8\x9aint\xc4\x83._NEWLINE_Cresc\xc3\xa2nd produc\xc8\x9bia de fier, aram\xc4\x83, argint \xc8\x99i aur se resimte lipsa de muncitori. Din nou vor fi adu\xc8\x99i coloni\xc8\x99ti, dar de data aceasta din Oltenia \xc8\x99i Muntenia. Ace\xc8\x99tia erau lemnari, c\xc4\x83rbunari \xc8\x99i c\xc4\x83r\xc4\x83u\xc8\x99i. B\xc4\x83\xc8\x99tina\xc8\x99ii din Cara\xc8\x99 se ocupau cu agricultura \xc8\x99i cu cre\xc8\x99terea vitelor. \xc3\x8enmulindu-se bra\xc8\x9bele de munc\xc4\x83 \xc8\x99i exist\xc3\xa2nd o oarecare diversificare a muncii, standardul de via\xc8\x9b\xc4\x83 cre\xc8\x99te sim\xc8\x9bindu-se nevoia unui comer\xc8\x9b intens cu care se vor ocupa \xc3\xaen special rom\xc3\xa2nii macedoneni care au emigrat \xc3\xaen Oravi\xc8\x9ba \xc3\xaen 1760-1770. Ace\xc8\x99tia pot fi socoti\xc8\x9bi ca cea de a treia ramur\xc4\x83 a coloni\xc8\x99tilor care se stabilesc \xc3\xaen Oravi\xc8\x9ba timp de 53 de ani, din 1717 p\xc3\xa2n\xc4\x83 \xc3\xaen 1770._NEWLINE_Monedele erau aduse din Austria, iar o parte erau f\xc4\x83cute \xc3\xaen monet\xc4\x83ria din Alba Iulia din arama jude\xc8\x9bului Cara\xc8\x99. Fiind insuficiente pentru satisfacerea vie\xc8\x9bii economice, Viena \xc3\xaen 1815, \xc3\xaenfiin\xc8\x9beaz\xc4\x83 printr-un decret imperial \xc3\xaen suburbana Oravi\xc8\x9bei, Ciclova, o monet\xc4\x83rie sau "b\xc4\x83n\xc4\x83rie", cum i se spunea atunci. Florinii austrieci emi\xc8\x99i aici au fost marca\xc8\x9bi cu semnul "O" (Oravicab\xc3\xa1nya)._NEWLINE_Oravi\xc8\x9ba a jucat un rol \xc3\xaensemnat nu numai \xc3\xaen industria mineritului, dar \xc8\x99i \xc3\xaen rela\xc8\x9biile comerciale primind medalii \xc8\x99i aprecieri la expozi\xc8\x9biile industiale \xc8\x99i comerciale organizate \xc3\xaen diferite centre din str\xc4\x83in\xc4\x83tate. Astfel"\xc8\x99libovi\xc8\x9ba de munte \xc8\x99i portul rom\xc3\xa2nesc expuse la Philadelphia au pl\xc4\x83cut unui comerciant din New-York, \xc3\xaenc\xc3\xa2t acesta a cump\xc4\x83rat toate obiectele expuse, f\xc4\x83c\xc3\xa2nd o comand\xc4\x83 mai mare pentu \xc8\x99libovi\xc8\x9b\xc4\x83" . Acest fapt demonstreaz\xc4\x83 c\xc4\x83 Oravi\xc8\x9ba se f\xc4\x83cuse cunoscut\xc4\x83 \xc3\xaen str\xc4\x83in\xc4\x83tate._NEWLINE_Tradi\xc8\x9bia mineritului a continuat \xc3\xaen aceast\xc4\x83 zon\xc4\x83, cea mai veche \xc3\xaentreprindere din ora\xc8\x99 fiind I.M.B.(\xc3\x8entreprinderea Minier\xc4\x83 Banat)_NEWLINE_care are o activitate redus\xc4\x83 fa\xc8\x9b\xc4\x83 de perioada c\xc3\xa2nd minele de la Ciudanovi\xc8\x9ba \xc8\x99i Li\xc8\x99ava erau \xc3\xaen plin\xc4\x83 produc\xc8\x9bie. \xc3\x8en ultimul timp au luat na\xc8\x99tere firme printre care S.C.Normarom Industries S.R.L.care se ocup\xc4\x83 de prelucrarea lemnului. Fabrica de produse lactate prelucrez\xc4\x83 \xc8\x99i comercializeaz\xc4\x83 laptele. S.C.Nico S.R.L.activeaz\xc4\x83 \xc3\xaen domeniul brut\xc4\x83riei,comer\xc8\x9bului \xc8\x99i alimenta\xc8\x9biei publice. De alimenta\xc8\x9bia public\xc4\x83, de comer\xc8\x9b \xc8\x99i de construc\xc8\x9bii se ocup\xc4\x83 firma S,C.Help-Trans S.R.L. \xc3\x8en Zona G\xc4\x83rii exist\xc4\x83 un supermarket pentru deservirea popula\xc8\x9biei (LIDL). A\xc8\x99a cum \xc3\xaen unele localit\xc4\x83\xc8\x9bi se g\xc4\x83sesc filiale ale unor concerne industriale din Europa \xc8\x99i \xc3\xaen Oravi\xc8\x9ba a luat na\xc8\x99tere o filial\xc4\x83 a concernului Autoliv care se ocup\xc4\x83 de sistemele de siguran\xc8\x9b\xc4\x83 a pasagerilor (volane, centuri de siguran\xc8\x9b\xc4\x83).\n_START_SECTION_\nRealiz\xc4\x83ri \xc3\xaen premier\xc4\x83\n_START_PARAGRAPH_\nCl\xc4\x83direa Teatrului din Oravi\xc8\x9ba a fost construit\xc4\x83 \xc3\xaen stil baroc vienez \xc3\xaen anii 1816-1817._NEWLINE_Calea ferat\xc4\x83 Oravi\xc8\x9ba \xe2\x80\x93 Bazia\xc8\x99 a fost prima cale ferat\xc4\x83 construit\xc4\x83 pe cuprinsul Rom\xc3\xa2niei, dat\xc4\x83 \xc3\xaen func\xc8\x9biune la 20 august 1854._NEWLINE_\xc3\x8en prezent linia mai este func\xc8\x9bional\xc4\x83 doar pe sectorul Oravi\xc8\x9ba \xe2\x80\x93 Iam._NEWLINE_Calea ferat\xc4\x83 Oravi\xc8\x9ba \xe2\x80\x93 Anina este una din cele mai frumoase linii de cale ferat\xc4\x83 din Europa, doar ca nu este pus\xc4\x83 deloc \xc3\xaen valoare. A fost dat\xc4\x83 \xc3\xaen folosin\xc8\x9b\xc4\x83 \xc3\xaen anul 1863 \xc8\x99i este cea mai veche linie ferat\xc4\x83 montan\xc4\x83 din Rom\xc3\xa2nia. O caracteristic\xc4\x83 a g\xc4\x83rii din Oravi\xc8\x9ba, este aceea c\xc4\x83 are peronul la primul etaj._NEWLINE_Primele baraje de greutate din Romania construite \xc3\xaen perioada 1723\xe2\x80\x931733 pentru sp\xc4\x83larea minereurilor pe p\xc3\xa2r\xc3\xa2rul Oravi\xc8\x9ba, cunoscute sub numele de Lacul Mare \xc8\x99i Lacul MIc._NEWLINE_Cea mai veche farmacie montanistic\xc4\x83, \xe2\x80\x9eLa vulturul negru\xe2\x80\x9d, fondat\xc4\x83 \xc3\xaen 1793 \xc8\x99i atestat\xc4\x83 din 1796, conform o plac\xc4\x83 la intrarea, se afl\xc4\x83 la str.\xc2\xa01 Decembrie 1918 nr. 17.\n_START_SECTION_\nCultur\xc4\x83\n_START_PARAGRAPH_\nVia\xc8\x9ba cultural\xc4\x83 a Oravi\xc8\x9bei s-a impus printr-un trecut bogat privind realiz\xc4\x83rile din acest domeniu. La inaugurarea teatrului din Oravi\xc8\x9ba au participat \xc3\xaemp\xc4\x83ratul \xc8\x99i \xc3\xaemp\xc4\x83r\xc4\x83teasa Austriei, Francisc I \xc8\x99i Carolina Augusta, care au fost g\xc4\x83zdui\xc8\x9bi la Hotelul Imperial, 7-10 octombrie 1817._NEWLINE_Pe scena acestui teatru s-au perindat trupe din Austria, Germania, Ungaria, de la Teatrul Na\xc8\x9bional din Bucure\xc8\x99ti. Aici au fost prezen\xc8\x9bi oameni de seam\xc4\x83 ca M.Eminescu \xc8\x99i G.Enescu. Revenind la realiz\xc4\x83rile \xc3\xaen premier\xc4\x83, trebuie amintit c\xc4\x83 \xc3\xaen sala teatrului din Oravi\xc8\x9ba, s-a prezentat pentru prima oar\xc4\x83 opereta rom\xc3\xa2neasc\xc4\x83 "Crai Nou" de Ciprian Porumbescu ca mai t\xc3\xa2rziu s\xc4\x83-i fie oferit\xc4\x83 lui I.L.Caragiale pentru Teatru Na\xc8\x9bional din Bucure\xc8\x99ti._NEWLINE_Azi, \xc3\xaen cl\xc4\x83direa teatrului se g\xc4\x83se\xc8\x99te Muzeul de istorie a teatrului \xc8\x99i a ora\xc8\x99ului Oravi\xc8\x9ba care cuprinde mai multe sec\xc8\x9bii: istorie, geografie istoric\xc4\x83, etnografie-folclor, arhiva documentar\xc4\x83 \xc8\x99i biblioteca "Sim.Sam.Moldovan-Ionel Bota" de carte \xc8\x99i pres\xc4\x83 veche. \xc3\x8en anul 1968, a luat fiin\xc8\x9b\xc4\x83 expozi\xc8\x9bia permanent\xc4\x83 de istoria culturii care a fost reorganizat\xc4\x83 \xc3\xaen anii 1973 \xc8\x99i 1982._NEWLINE_\xc3\x8en cadrul acestei expozi\xc8\x9bii se g\xc4\x83sesc tip\xc4\x83rituri, manuscrise, afi\xc8\x99e \xc8\x99i documente, costume ,recuzit\xc4\x83, accesorii. Printre piesele de excep\xc8\x9bie, se remarc\xc4\x83 lista original\xc4\x83 de subscrip\xc8\x9bie pentru construirea teatrului (1817), \xc8\x99i afi\xc8\x99ele trupei G.A.Petculescu, prima trup\xc4\x83 profesional\xc4\x83 din Ardeal \xc8\x99i Banat._NEWLINE_Via\xc8\x9ba muzical\xc4\x83 a ora\xc8\x99ului ia av\xc3\xa2nt prin crearea Reuniunii de Muzic\xc4\x83 \xc8\x99i C\xc3\xa2nt cu sediul \xc3\xaen cl\xc4\x83direa teatrului. Muzicieni vesti\xc8\x9bi instrumenti\xc8\x99ti \xc8\x99i soli\xc8\x99ti din \xc8\x9bar\xc4\x83 \xc8\x99i de peste hotare \xc8\x99i-au \xc8\x9binut concertele aici. Nu trebuie uitat\xc4\x83 contribu\xc8\x9bia deosebit\xc4\x83 a Liceului "Dr\xc4\x83g\xc4\x83lina" din localitate prin corul de elevi cu o veche tradi\xc8\x9bie. Nicolae Lighezan, \xc3\xaent\xc3\xa2i \xc3\xaenv\xc4\x83\xc8\x9b\xc4\x83tor, apoi profesor de muzic\xc4\x83 la acest liceu, timp de 35 de ani a cules doine, c\xc3\xa2ntece, melodii, hore strig\xc4\x83turi din Banat cuprinse \xc3\xaen cele patru volume ale sale. "Izvor\xc3\xa2t\xc4\x83 dintr-o fierbinte dragoste pentru poporul nostru muncitor, s\xc3\xa2rguincioasa activitate a dasc\xc4\x83lului de muzic\xc4\x83 de la Oravi\xc8\x9ba a fost animat\xc4\x83 de con\xc8\x99tiin\xc8\x9ba valorii deosebite a crea\xc8\x9biei artistice populare \xc8\x99i de teama c\xc4\x83 tezaurul folcloric s-ar putea pierde"  \xc3\x8en sala teatrului au loc \xc3\xaent\xc3\xa2lniri cu scriitori din zon\xc4\x83 \xc8\x99i din restul \xc8\x9b\xc4\x83rii, prezant\xc4\x83ri de carte, conferin\xc8\x9be. Av\xc3\xa2ndu-se \xc3\xaen vedere pozi\xc8\x9bionarea geografic\xc4\x83, istoric\xc4\x83, social\xc4\x83, cultural\xc4\x83 a ora\xc8\x99ului s-a \xc3\xaenfiin\xc8\x9bat asocia\xc8\x9bia cultural\xc4\x83 "Mittel Europa" sub egida c\xc4\x83reia apare revista "Foaia Oravi\xc8\x9bei"._NEWLINE_Manifest\xc4\x83rile culturale se desf\xc4\x83\xc8\x99oar\xc4\x83 \xc8\x99i la Casa de Cultur\xc4\x83 care are conducere separat\xc4\x83. Forma\xc8\x9biile artistice dau spectacole \xc3\xaen ora\xc8\x99 \xc8\x99i \xc3\xaen alte localit\xc4\x83\xc8\x9bi. Se organizeaz\xc4\x83 concursuri de dans \xc8\x99i muzic\xc4\x83 popular\xc4\x83. Aici \xc3\xae\xc8\x99i desf\xc4\x83\xc8\x99oar\xc4\x83 activitatea ansamblul de c\xc3\xa2ntece \xc8\x99i dansuri "Hora Cara\xc8\x99ului" care promoveaz\xc4\x83 suite de dansuri tradi\xc8\x9bionale din mai multe zone ale \xc8\x9b\xc4\x83rii, \xc3\xaen timp ce ansamblul \xc8\x9big\xc4\x83nesc "Porumbeii de aur" promoveaz\xc4\x83 folclorul \xc8\x99i datinile etniei romilor._NEWLINE_\xc3\x8en cadrul Casei de Cultur\xc4\x83, func\xc8\x9bionez\xc4\x83 cenaclul literar "Pan\xc4\x83 c\xc4\x83r\xc4\x83\xc8\x99an\xc4\x83", al c\xc4\x83rui nume a fost sugerat de poetul Gheorghe Azap. Membrii acestui cenaclu \xc3\xae\xc8\x99i aduc contribu\xc8\x9bia la revista "Confluen\xc8\x9be"._NEWLINE_Nu este lipsit\xc4\x83 de interes organizarea taberelor de var\xc4\x83 ale pictorilor din toat\xc4\x83 \xc8\x9bara care picteaz\xc4\x83 \xc3\xaen jurul Oravi\xc8\x9bei, unde peisajele sunt \xc3\xaenc\xc3\xa2nt\xc4\x83toare \xc8\x99i nici activitatea grupului de speplogi din Cara\xc8\x99 care anual se \xc3\xaent\xc3\xa2lnesc cu speologi din toat\xc4\x83 \xc8\x9bara \xc8\x99i fac cercet\xc4\x83ri \xc3\xaen acest domeniu._NEWLINE_Cele ar\xc4\x83tate mai sus dovedesc c\xc4\x83 via\xc8\x9ba cultural\xc4\x83 a ora\xc8\x99ului include mobilizarea talentelor din zon\xc4\x83, din restul \xc8\x9b\xc4\x83rii, de peste hotare pentru a prezenta or\xc4\x83vi\xc8\x9benilor \xc8\x99i nu numai, valorile culturii care s\xc4\x83-i bucure pe to\xc8\x9bi deopotriv\xc4\x83, indiferent de v\xc3\xa2rst\xc4\x83, religie, categorie social\xc4\x83, etnie, ca un liant al armoniei oamenilor.\n_START_SECTION_\nS\xc4\x83n\xc4\x83tatea\n_START_PARAGRAPH_\n\xc3\x8en ora\xc8\x99 exist\xc4\x83 un spital care deserve\xc8\x99te popula\xc8\x9bia localnic\xc4\x83, cea din localit\xc4\x83\xc8\x9bile apar\xc8\x9bin\xc4\x83toare \xc8\x99i din localit\xc4\x83\xc8\x9bile apropiate.La acest spital func\xc8\x9bioneaz\xc4\x83 sec\xc8\x9biile: Interne, Chirurgie (\xc3\xaen cadrul sec\xc8\x9biei func\xc8\x9bioneat\xc4\x83 compartimentul Ortopedie- traumatologie) \xc8\x99i compartimentele A.T.I.(Anestezie, terapie intensiv\xc4\x83), Pediatrie, Obstetric\xc4\x83-ginecologie, Nou n\xc4\x83scu\xc8\x9bi. Pe l\xc3\xa2ng\xc4\x83 aceast\xc4\x83 unitate de s\xc4\x83n\xc4\x83tate, popula\xc8\x9bia beneficiaz\xc4\x83 de Sanatoriul Marila care are ca sec\xc8\x9bii T.B.C. \xc8\x99i Cronici.Exist\xc4\x83 dispensare urbane \xc8\x99i un centru de recuperare \xc8\x99i reabilitare a persoanelor cu handicap.'